*Kitos reikšmės – Kleboniškio tiltas (reikšmės).*

| Kleboniškio metalinis pėsčiųjų viadukas |
| --- |
|  |
| Viadukas nuo Kleboniškio parko pusės |
| 

Kleboniškio metalinis pėsčiųjų viadukasKleboniškio metalinis pėsčiųjų viadukas

54°56′08″š. pl. 23°55′42″r. ilg.﻿ / ﻿54.935621°š. pl. 23.928467°r. ilg.﻿ / 54.935621; 23.928467﻿ (Kleboniškio metalinis pėsčiųjų viadukas)Koordinatės: 54°56′08″š. pl. 23°55′42″r. ilg.﻿ / ﻿54.935621°š. pl. 23.928467°r. ilg.﻿ / 54.935621; 23.928467﻿ (Kleboniškio metalinis pėsčiųjų viadukas) |
|  |
| **Vieta** | Kaunas |
| **Kerta** | automagistralę A1 |
| **Ilgis** | 76,70 m |
| **Plotis** | 3 m |
| **Aukštis** | 5,2 m (virš kelio) |
| **Pastatytas** | 2005 m. |
| **Konstrukcija** | arkinis tiltas |

**Kleboniškio metalinis pėsčiųjų viadukas** – arkinis pėsčiųjų viadukas, kertantis magistralę  **A1**  Vilnius–Kaunas–Klaipėda  99,01 km (Islandijos plentą) Kauno šiauriniame pakraštyje. Jis stovi nuokalnėje link Neries nuo Vilniaus pusės, Kleboniškio (A. Meškinio) tilto prieigose. 2005 m. pabaigoje pastatytas miestiečiams iš Eigulių mikrorajono saugiai patekti į kitapus judrios magistralės esantį Kleboniškio miško parką, kur prasideda atnaujintas pėsčiųjų-dviračių takas, jungiantis Eigulius su Narėpų kaimu. Viadukas pasiekiamas iš Ašigalio gatvės, ties nr. 51 nuo pėsčiųjų perėjos pasukus taku per skverą apie 150 m. Viaduko tako horizontas abiejose magistralės pusėse sutampa su aplinkiniu reljefu.

Einamoji dalis iš Eigulių
Viaduką suprojektavo ir pastatė Kaune įsikūrusios įmonės: „Kelprojektas" (projektavimas), „Kauno tiltai" (statyba), „Kauno energetikos remontas" (metalinės konstrukcijos). Statybos darbai buvo organizuojami judrioje magistralėje, nestabdant automobilių eismo.

Konstrukcija
------------

Viadukas pastatytas pagal netipinį projektą, išsiskiria pakylėta arka, sudaryta iš dviejų metalinių konstrukcijų. Jos proporcijos išryškina konstrukcijos privalumus ir suteikia tiltui lengvumo įspūdį. Suprojektuotos konstrukcijos pranašumas – didelė perdengimo anga bei tiltui pagaminti sunaudoti minimalūs medžiagų (šiuo atveju – metalo) kiekiai. Visas viadukas atrodo lengvas, gerai įsikomponuoja į aplinkinį peizažą.

Prie arkos templėmis pritvirtintas horizontalus ėjimo takas, sujungiantis aukštus magistralės šlaitus (kelias leidžiasi iškasoje link Neries). Viaduko ilgis – 76,70 m, plotis – 3 m, aukštis virš kertamo kelio – 5,2 m, arkos aukštis virš pakloto – 10,3 m. Jo ramtai pagaminti iš monolitinio gelžbetonio. Arkų galai atremti į gelžbetoninius rostverkus, įrengtus ant polinių pamatų. Vienam pamatui įrengti sukalti 24 poliai, iš kurių 16 yra pasvirę 3:1 kampu. Dvi viaduko perdangą laikančios arkos turi po du šarnyrus galuose, yra stačiakampio uždaro skerspjūvio. Plieninę einamąją dalį sudaro sijų sistema, prie arkų pritvirtinta 40 mm skersmens plieninėmis pakabomis (templėmis). Einamoji dalis atremta ant ramtų ir arkų skersinių sijų. Ant einamosios dalies pritvirtinta plieninė plokštė su epoksidine danga. Metalinių konstrukcijų elementai sujungti stipriaisiais varžtais bei suvirinimo siūlėmis.

Šaltiniai
---------

1. 1 2  Henrikas Kebeikis. Pėsčiųjų viadukas per A1 kelią Kaune 99,01 km[neveikianti nuoroda] (IMG 20141111 0204–0254, iliustracijos)
2. ↑  Atnaujinamas Kleboniškio parko pėsčiųjų-dviračių takas *delfi.lt*
3. 1 2 3  Vilnius – Klaipėda, 99,007 kilometras *spec.lt*

Nuorodos
--------

|  |  |
| --- | --- |
|  | **Vikiteka: Kleboniškio metalinis pėsčiųjų viadukas** – vaizdinė ir garsinė medžiaga  |

* Pėsčiųjų tiltas (Kaunas) *wikimapia.org*